Jurík, Beáta, poslankyňa NR SR (2024-01-23):
Vážený pán minister školstva, vážené kolegyne, kolegovia, asi tým nikoho neprekvapím, ale dnes sa budem venovať tej časti odôvodnenia, ktorá hovorí o tom, ako nás vraj k prijatiu tohto zákona v skrátenom legislatívnom konaní núti Európska únia. A tiež skúsim byť ľudská, ale neviem, či sa mi to úplne podarí. V odôvodnení sa píše, že vraj ak neopravíme zle implementované smernice, hrozia nám pokuty a sankcie. No povedzme si pravdu, áno, za tú zlú transpozíciu nám skutočne hrozia pokuty a tzv. infringement procedure, avšak takto sa to nerobí. Nebudem sa teraz venovať tomu, čo by mohlo ľuďom pripadať ako akýsi detail, a síce že pri tých zle transponovaných smerniciach, ktoré sú uvedené v odôvodnení, nesedia dátumy ani štádiá, v akých momentálne sme, čo sa týka tých rozbehnutých infringementov. Poviem len, že nie je pravda, že nám hrozia pokuty, ak bezodkladne neprijmeme zmeny; bezodkladne chápeme nie ako pán predseda parlamentu, ale v skrátenom legislatívnom konaní. Čo je dôležité objasniť, je, že v skutočnosti, ak by sme tento balík prijímali v riadnom legislatívnom konaní, Európska únia by počkala. Stačilo by to s ňou konzultovať, komunikovať, diskutovať. Veď samotná EÚ nás vyzýva k tomu, aby sme zastavili tento valec. Urobila to Európska komisia, urobila to Európska prokuratúra a tiež Európsky parlament, čiže hovoria nám vlastne presný opak toho, čo nám hovoríte vy v odôvodnení. Problémom je hlavne to, že ani s tou Európskou úniou tento balík konzultovaný nebol. Ak už teraz je, lebo vraj minister Susko momentálne na nejakej úrovni diskutuje, tak je neskoro. Keby sme, ako hovorí koalícia, zbytočne nenaťahovali čas, tak by dnes tieto zmeny boli nielen schválené, ale už aj zavedené v praxi a teda by sa žiadna diskusia neuskutočnila. Tak asi až taká zbytočná táto naša obštrukcia nie je. Okrem toho má Európska únia, samozrejme, plné právo zaujímať sa o tieto témy, a k tomu sa teda dostanem. Samozrejme, nikto z nás nerozporuje, že táto vláda bola demokraticky zvolená. Nikto nerozporuje ani fakt, že môže prijímať zmeny, hoci teda aj v Trestnom zákone, a že má na to vlastne plné právo. My rozporujeme to, akým spôsobom to robí, v skrátenom legislatívnom konaní bez akejkoľvek diskusie. Že nediskutujete s nami, to nás ani veľmi neprekvapuje. Ale s Európskou úniou, ktorej sa to týka a ktorá nám za to môže vysoliť veľmi drahú pokutu, by ste predsa len mali. Pretože hrať sa takto s trpezlivosťou európskych partnerov je riskantné a v hre nie je len nejakých pár fazuliek, ale milióny, miliardy eur, ktoré majú ísť do nášho zdravotníctva, školstva, do sociálnych služieb a do ďalších dôležitých oblastí. Inak povedané, do ľudí tejto krajiny a nie do vreciek oligarchom. A vy to čerpanie eurofondov ohrozujete. Nie žiadni opoziční europoslanci, ale vy sami. Orbán, dovolím si povedať osobný priateľ Roberta Fica, sa takto roky hral s Európskou úniou, a všetci vieme, ako dopadol. Európska únia pri Robertovi Ficovi nebude taká trpezlivá. Aj tie správy, všetky tie stanoviská a vyhlásenia jasne hovoria o tom, že bude konať. A teda pokúsim sa zhrnúť viacero pripomienok otázok, ktoré som tu už ikskrát za tieto dva týždne kládla a, žiaľ, odpoveď bola taká, že... ticho. Najskôr by som však v skratke chcela objasniť, prečo sa Európska únia tak zaujíma o pripravované zmeny. Nie, nie je to preto, že by opoziční europoslanci žalovali. Je to preto, že musí chrániť eurofondy, ktoré majú tiecť ako akási infúzia, keďže predo mnou teda hovoril zdravotník, tak som si dovolila túto slovnú hračku. Tie eurofondy pochádzajú aj z vrecák daňových poplatníkov a poplatníčok, či už teda zo Slovenska, ale, samozrejme hlavne z iných členských štátov. A preto je normálne, že Európska únia ich nechce nechať vo vreckách oligarchov a ďalších našich ľudí. Včera to veľmi dobre zhrnula aj eurokomisárka Jourová. „Právo Európskej únie stanovuje, že štát, ktorý negarantuje ochranu proti korupcii, nemôže dostať finančné zdroje.“ Opäť ďalší apel na to, aby ste tento valec zastavili. Samotný zákon, teda ten návrh, ktorý vláda predkladala, totiž znižuje ochranu finančných záujmov Európskej únie, tých eurofondov, a negarantuje ochranu proti korupcii. V skratke, čo vyčíta aj Európska prokuratúra návrhu zo svojho pohľadu, je, že tento minimalizuje odhalenie možných podvodov poškodzujúcich finančné záujmy Európskej únie, narúša funkčné línie komunikácie, či už teda medzi Európskou prokuratúrou a oddelením špeciálnej prokuratúry, ktoré sa chystáte zrušiť, ale aj medzi inými orgánmi Európskej únie a tými na národnej úrovni. Vyníma tiež Európsku prokuratúru od špecializovaných vyšetrovateľov NAKA bez primeranej náhrady. Taktiež presmerúva väčšinu prípadov Európskej prokuratúry zo Špecializovaného trestného súdu na nižšie súdy s malými odbornými znalosťami v oblasti trestných činov, ktoré spadajú do kompetencie Európskej komisie. Opakujem, toto nehovorím ja, toto hovorí samotná Európska prokuratúra. A ja som tu posledné týždne dosť apelovala na to, že zrušenie špeciálnej prokuratúry nemá dopad len na činnosť a kompetenciu Európskej prokuratúry, ale aj ďalších európskych orgánov, napríklad Eurojustu alebo OLAF-u. Čo sa týka toho Eurojustu, tak ten v rámci medzinárodnej spolupráce v oblasti boja s terorizmom spolupracuje práve so špeciálnou prokuratúrou a konkrétne teda s prokurátorom z oddelenia organizovaného zločinu, terorizmu a extrémistickej kriminality, a tento sa zúčastňoval rôznych odborných činností v spolupráci s Eurojustom a je to teda tá správna odborná osoba, ktorá slúži na túto komunikáciu medzi európskym orgánom a našimi. Čo sa týka OLAF-u, nie toho snehuliaka, samozrejme, ale Európskeho úradu pre boj proti podvodom, je to zas prokurátor odboru ekonomickej kriminality, ktorý sa zúčastňuje činnosti OLAF-u a spolupracuje s ním v konkrétnych trestných veciach. Týždne sa tu pýtame, ako konkrétne plánujete reorganizovať túto spoluprácu a tieto vzťahy. Nič, ticho. Veď ak sa nič v skutočnosti nezmení, ak sa len tí istí ľudia presunú na prokuratúru, tak nám to povedzte, pretože áno, takisto ako sa o to obáva Európska únia, tak sa obávame aj my toho, že podvody na eurofondoch nebudú vyšetrované a vyšetrené. My sa vôbec nebojíme toho, že by sa nediali, to je, samozrejme, jasné, že sa diať budú, to viem povedať aj bez krištáľovej gule, ale nebudú vyšetrené. Zároveň jednou z navrhovaných zmien sa obmedzí aj príslušnosť Špecializovaného trestného súdu pri stíhaní trestných činov týkajúcich sa finančných záujmov Európskej únie, teda opäť tie eurofondy. Ak by táto zmena prešla, tieto prípady by prebrali súdy na okresnej úrovni. A ja, samozrejme, nechcem povedať, že na tejto úrovni nie sú schopní sudcovia a sudkyne, avšak určite nie sú špecializovaní konkrétne na túto oblasť, a síce podvody na eurofondoch. Táto novela tiež spôsobí, že Európska prokuratúra príde o možnosť, aby vyšetrovanie v trestných veciach patriacich do jej právomoci vykonávali vyšetrovatelia NAKA, a toto povedala Európska komisia ešte predtým, než sa v médiách objavila správa, že by tu malo dôjsť k nejakému rušeniu alebo reorganizácii. Ja som sa tu už aj pýtala na to, že čo Európska komisia a Európska prokuratúra hovoria na práve tieto avizované zmeny, žiaľ, odpovede sa mi opäť nedostalo. Ďalším problémom je aj zníženie trestných sadzieb. A opäť, nikto nerozporuje, že sa jedná o kompetenciu členských štátov. Áno, táto vláda má skutočne právo zmeniť trestné sadzby. Avšak radikálne skrátenie premlčacích dôb, aké navrhuje, bude mať aj negatívne dopady na činnosť Európskej prokuratúry. Podľa slovenského európskeho prokurátora bude musieť Európska prokuratúra v minimálne dvadsiatich prípadoch, ktoré sú momentálne živé prípady, zastaviť z tohto dôvodu začaté trestné stíhanie, a teda nedôjde k náhrade spôsobenej škody. Presne pre všetky tieto dôvody sa Európska únia a vlastne všetky jej orgány o navrhované zmeny zaujímajú, nie kvôli tomu, že akýsi opoziční europoslanci niekde žalujú. Na záver by som len chcela dodať, že som rozhodne nebola ovplyvnená opozičnými europoslancami, neplatí ma Soros, tento prejav nenapísala ani umelá inteligencia a rozhodne teda nie som žiadne protekčné dieťa. Asi som už však predsa len prežitkom, ako ma nazval Robert Fico, pretože by som si na tieto odborné pripomienky, kritiku a vôbec otázky skutočne priala odpoveď. Na to si myslím, že tu sme. Ďakujem. (Potlesk.)